b'\n_START_ARTICLE_\nNen\xc3\xa4\n_START_PARAGRAPH_\nNen\xc3\xa4 (lat. nasus) on selk\xc3\xa4rankaisilla esiintyv\xc3\xa4 uloke, jonka p\xc3\xa4\xc3\xa4asiallinen tarkoitus on toimia hengityksess\xc3\xa4 yhdess\xc3\xa4 suun kanssa ilman sis\xc3\xa4\xc3\xa4ntulov\xc3\xa4yl\xc3\xa4n\xc3\xa4 sis\xc3\xa4\xc3\xa4nhengityksess\xc3\xa4 ja ilman ulostulov\xc3\xa4yl\xc3\xa4n\xc3\xa4 uloshengityksess\xc3\xa4. Nen\xc3\xa4st\xc3\xa4 hengitystie kulkee nen\xc3\xa4onteloon ja sielt\xc3\xa4 edelleen muualle hengityselimist\xc3\xb6\xc3\xb6n. Nen\xc3\xa4\xc3\xa4n liittyv\xc3\xa4t sieraimet ja nen\xc3\xa4karvat, jotka suodattavat hengitysilmasta ep\xc3\xa4puhtauksia. Ihmisen nen\xc3\xa4 sijaitsee keskell\xc3\xa4 kasvoja. Vastaavaa osaa kutsutaan kissoilla ja koirilla kirsuksi.\n_START_SECTION_\nNen\xc3\xa4n merkitys nis\xc3\xa4kk\xc3\xa4ille\n_START_PARAGRAPH_\nNis\xc3\xa4kk\xc3\xa4ill\xc3\xa4 nen\xc3\xa4 toimii ilman l\xc3\xa4mmitt\xc3\xa4j\xc3\xa4n\xc3\xa4, puhdistajana ja kosteuttajana ennen sen saapumista keuhkoihin. Useimmilla nis\xc3\xa4kk\xc3\xa4ill\xc3\xa4 nen\xc3\xa4 on p\xc3\xa4\xc3\xa4asiallinen elin haistamiseen. Koirat ja monet muut el\xc3\xa4imet k\xc3\xa4ytt\xc3\xa4v\xc3\xa4t hajuaistiaan ihmist\xc3\xa4 tehokkaammin. Hajuhermot muuntavat nen\xc3\xa4n limakalvoon saapuvien molekyylien viestit hajureseptorien avulla hajuaistimukseksi. Hajureseptorit reagoivat nen\xc3\xa4n limakalvolle liuenneisiin molekyyleihin ja niist\xc3\xa4 l\xc3\xa4htee aisti-impulsseja hajuhermoja pitkin aivojen kuorikerroksen primaariselle hajualueelle._NEWLINE_Ihmisen sieraimet toimivat vuorotellen, mik\xc3\xa4 helpottaa esimerkiksi hengitysilman l\xc3\xa4mmitt\xc3\xa4mist\xc3\xa4 ja parantaa hajuaistia._NEWLINE_Meress\xc3\xa4 el\xc3\xa4vien nis\xc3\xa4kk\xc3\xa4iden sieraimet ovat muuntuneet hyvin pelkistetyiksi ja korostavat el\xc3\xa4imen virtaviivaisuutta. Meriel\xc3\xa4imet voivat sulkea sieraimensa sukelluksen ajaksi._NEWLINE_Nis\xc3\xa4kk\xc3\xa4ill\xc3\xa4 nen\xc3\xa4n rakenteet ja tarkoitukset ovat erilaiset ne ovat muodostuneet aikojen saatossa tarkoituksiinsa. Esimerkiksi norsujen nen\xc3\xa4 eli k\xc3\xa4rs\xc3\xa4 on suuri, pitk\xc3\xa4, lihaksikas, joustava ja massiivinen, joten norsu voi k\xc3\xa4ytt\xc3\xa4\xc3\xa4 sit\xc3\xa4 monipuolisesti eri tarkoituksiin. Valailla taas sieraimet ovat v\xc3\xa4hitellen evoluution my\xc3\xb6t\xc3\xa4 siirtyneet p\xc3\xa4\xc3\xa4laelle niin, ett\xc3\xa4 kuono eli yl\xc3\xa4leuka ja varsinaiset hengityselimet eli sieraimet sijaitsevat kokonaan eri kohdissa p\xc3\xa4\xc3\xa4t\xc3\xa4.\n_START_SECTION_\nSairauksia ja oireita\n_START_PARAGRAPH_\nNuha tarkoittaa vuotavaa tai tukkoista nen\xc3\xa4\xc3\xa4. Se on hyvin usein esimerkiksi flunssan tai allergian oire. Tunnetuimpia nen\xc3\xa4n sairauksia ovat muun muassa nen\xc3\xa4sy\xc3\xb6p\xc3\xa4 ja nen\xc3\xa4n polyyppi. Anosmia taas merkitsee hajuaistin puutetta. Nen\xc3\xa4n agenesia on \xc3\xa4\xc3\xa4rimm\xc3\xa4isen harvinainen tila, jossa nen\xc3\xa4 on synnynn\xc3\xa4isesti osittain tai kokonaan puuttunut.'